text: РЕГЛАМЕНТ (ЕС) № 446/2014 НА КОМИСИЯТА
  от 2 май 2014 година
  за изменение на Регламент (ЕО) № 295/2008 на Европейския парламент и на Съвета относно структурната бизнес статистика и за изменение на регламенти (ЕО) № 251/2009 и (ЕС) № 275/2010 на Комисията по отношение на сериите от данни за съставяне и на критериите за оценка на качеството на структурната бизнес статистика
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 295/2008 на Европейския парламент и на Съвета от 11 март 2008 г. относно структурната бизнес статистика (1), по-специално член 11, параграф 2, букви а), б), г), д) и й) от него,
  като има предвид, че:
  (1)
  С Регламент (ЕО) № 295/2008 на Европейския парламент и на Съвета се установи обща рамка за събирането, предаването и оценката на европейската статистика за структурата, дейността, конкурентоспособността и производителността на предприятията в Съюза.
  (2)
  С Регламент (ЕО) № 251/2009 на Комисията (2) се определиха честотата на съставяне на многогодишната структурна бизнес статистика и разбивката на резултатите при изготвяне на структурната бизнес статистика с оглед на съпоставимостта и хармонизирането на данните между държавите членки.
  (3)
  С Регламент (ЕС) № 275/2010 на Комисията (3) се определиха критериите за оценка на качеството и съдържанието на докладите за качеството, които държавите членки трябва да изготвят.
  (4)
  Трябва да се актуализира списъкът на характеристиките, като се уточнят сериите от данни за демографията на предприятията с поне един служител с оглед на по-голяма международна съпоставимост на резултатите, особено за статистиката за предприемачеството. Също така следва да се определят първата референтна година, честотата и разбивката на резултатите за тези характеристики. По тази причина приложение IХ към Регламент (ЕО) № 295/2008 и приложение I към Регламент (ЕО) № 251/2009 следва съответно да се изменят.
  (5)
  Придобитият опит показва, че не е необходимо данните за характеристиките по приложения V - VII към Регламент (ЕО) № 295/2008 да се предоставят всяка година, както е понастоящем. Ето защо честотата следва да се адаптира и данните да се съставят веднъж на десет години. Приложение I към Регламент (ЕО) № 251/2009 следва съответно да се измени.
  (6)
  Не е необходимо повече да се изготвят всяка година докладите за качеството на статистиката, съставена съгласно приложения V - VII към Регламент (ЕО) № 295/2008. По тази причина тяхната честота следва да се адаптира и те да се представят на всеки 10 години, както се изисква за данните. Приложението към Регламент (ЕС) № 275/2010 следва съответно да се измени.
  (7)
  За по-добро проследяване на напредъка в областта на иновациите във връзка със стратегията „Европа 2020“ Съюзът и заинтересованите лица от държавите поискаха да се създаде един интегриран показател. С този показател се цели, наред с другото, да се оценява заетостта в иновативните и бързорастящи предприятия в Европа и в международен план. Неотложно е да се предоставят данни за този нов показател, за да може да се използва в европейския семестър през 2014 г. Поради това Регламент (ЕО) № 295/2008 следва съответно да се измени.
  (8)
  Мерките, предвидени в настоящия регламент, са в съответствие със становището на Комитета на Европейската статистическа система,
  ПРИЕ НАСТОЯЩИЯ РЕГЛАМЕНТ:
  Член 1
  Приложения I, V, VI, VII и IХ към Регламент (ЕО) № 295/2008 се изменят в съответствие с приложение I към настоящия регламент.
  Член 2
  Приложения I и II към Регламент (ЕО) № 251/2009 се изменят в съответствие с приложение II към настоящия регламент.
  Член 3
  Приложението към Регламент (ЕС) № 275/2010 се изменя в съответствие с приложение III към настоящия регламент.
  Член 4
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 2 май 2014 година.